РЕПУБЛИКА СРБИЈА

РЕПУБЛИЧКА ИЗБОРНА КОМИСИЈА

02 Број: 06-129/21

8. децембар 2021. године

Б е о г р а д

З А П И С Н И К

23. СЕДНИЦЕ РЕПУБЛИЧКЕ ИЗБОРНЕ КОМИСИЈЕ,

ОДРЖАНЕ 7. ДЕЦЕМБРА 2021. ГОДИНЕ

Седница је почела у 14,30 часова.

Председавао је Владимир Димитријевић, председник Републичке изборне комисије.

Седници су присуствовали: чланови Републичке изборне комисије: Драгана Одовић, Немања Поповић, Зоран Лукић, Марко Јанковић, Весна Миздрак, Никола Јелић, Џемил Сијарић, Јелена Миленковић, Марија Ђоковић, Владимир Јестратијевић, Ђула Ладоцки, Бранкица Јовић, Татјана Китановић, Ђорђе Павловић, Миљкан Карличић, Владимир Матић, Срђана Видовић, Бисерка Живковић, Жељка Радета и Мирослав Васић; заменици одсутних чланова: Срђан Зораја и Зорица Симеуновић; заменици присутних чланова: Маја Пејчић, Весна Стојковић, Нада Јелић, Бела Буташ, Марина Марковић, Горан Дилпарић, Горан Михајловић, Срђан Сандић, Марица Бурсаћ и Борис Бутулија, као и Срђан Смиљанић, секретар Републичке изборне комисије.

Седници нису присуствовали: Усаме Зукорлић, заменик председника Републичке изборне комисије; чланови Комисије: Вељко Одаловић и Милош Томашевић, као и др Миладин Ковачевић; заменици присутних чланова: Вељко Перовић, Бранибор Јовичић, Милош Срећковић, Марина Ђукановић, Енис Зековић, Милован Амиџић, Марко Кулић, Џемил Диванефендић, Александар Чамагић и Гордана Радић Поповић, као и Бранко Маринковић, заменик секретара Републичке изборне комисије.

Осим чланова и заменика чланова Комисије, седници су присуствовали и: Владимир Шутић, помоћник директора Републичког завода за статистику, Павле Димитријевић, овлашћени посматрач Удружења ЦРТА и Јелена Јевтић, овлашћени посматрач Удружења Грађани на стражи.

Пре утврђивања дневног реда, Комисија је, већином гласова (22 за и један није гласао) и без примедби, усвојила:

- записник 21. седнице, одржане 2. децембра 2021. године;

- записник 22. седнице, одржане 3. децембра 2021. године.

Приликом утврђивања дневног реда, председник Комисије Владимир Димитријевић је напоменуо да су поједине посланичке групе у Народној скупштини обавестиле Комисију да неће доставити предлоге за чланове поткомисија, те је стога предложио да се тачка 1. дневног ред предложеног у сазиву седнице повуче, а да се у као нова тачка 1. уврсти: „Утврђивање новог распореда места за предлагање председника и чланова поткомисија и њихових заменика за спровођење републичког референдума ради потврђивања Акта о промени Устава Републике Србије“.

На предлог председника, Комисија је, већином гласова (22 за и један против) и без дискусије, утврдила следећи

Д н е в н и р е д:

1. Утврђивање новог распореда места за предлагање председника и чланова поткомисија и њихових заменика за спровођење републичког референдума ради потврђивања Акта о промени Устава Републике Србије;

2. Доношење одлуке о одређивању координатора Републичке изборне комисије за спровођење републичког референдума ради потврђивања Акта о промени Устава Републике Србије;

3. Доношење одлуке о образовању радних група Републичке изборне комисије;

4. Р а з н о.

**Прва тачка дневног реда –** Утврђивање новог распореда места за предлагање председника и чланова поткомисија и њихових заменика за спровођење републичког референдума ради потврђивања Акта о промени Устава Републике Србије

У уводним напоменама, председник Комисије је истакао је да су чланови Комисије у материјалу за седницу добили нови распоред места за предлагање председника и чланова поткомисија и њихових заменика. С тим у вези, напоменуо је да на основу новог распореда, Посланичка група „Александар Вучић – за нашу децу“ неће добити додатна места у овим телима, већ ће се упражњена места у поткомисијама распоредити на остале посланичке групе које су доставиле своје предлоге.

Није било диксусије.

Комисија је, већином гласова (20 за, један против, један уздржан и један није гласао), утврдила нови распоред места за предлагање председника и чланова поткомисија и њихових заменика за спровођење републичког референдума ради потврђивања Акта о промени Устава Републике Србије.

**Друга тачка дневног реда –** Доношење одлуке о одређивању координатора Републичке изборне комисије за спровођење републичког референдума ради потврђивања Акта о промени Устава Републике Србије

У уводним напоменама, председник Комисије је упознао чланове Комисије са Предлогом одлуке о одређивању координатора Републичке изборне комисије за спровођење републичког референдума ради потврђивања Акта о промени Устава Републике Србије.

Истакао је да ће овом одлуком, координатори Комисије, бити овлашћени да у име Комисије обављају све радње везане за организацију и припрему републичког референдума, осим радњи прописаних законом у искључивој надлежности Комисије.

Напоменуо је да су у Предлогу одлуке, који је члановима Комисије достављен у материјалу за седницу, уочене техничке грешке, односно да је:

- у подтачки 1) тачке 1. уместо Ђорђа Павловића потребно додати Марину Марковић, као једног од координатора за територију града Београда;

- у подтачки 13) тачке 1. уместо Марине Марковић потребно додати Ђорђа Павловића, као једног од координатора за територију Шумадијског управног округа.

Није било дискусије.

Комисија је, већином гласова (22 за и један против), донела Одлуку о одређивању координатора Републичке изборне комисије за спровођење републичког референдума ради потврђивања Акта о промени Устава Републике Србије, у предложеном тексту и са изменама које је образложио председник Комисије.

**Трећа тачка дневног реда –** Доношење одлуке о образовању радних група Републичке изборне комисије

У уводним напоменама, председник Комисије Владимир Димитријевић је упознао чланове Комисије са Предлогом одлуке о образовању радних група Републичке изборне комисије.

Истакао је да се радне групе Комисије образују ради проучавања појединих питања из делокруга Комисије, усаглашавања предлога аката које припрема Служба Народне скупштине, израде извештаја или других докумената и обављања других послова које им повери Комисија.

Напоменуо је да је Предлогом одлуке предвиђено образовање пет радних група и то:

- Радне групе за нормативне послове;

- Радне група за финансијске послове;

- Радне група за унапређење изборног процеса за особе са инвалидитетом;

- Радне група за информисање;

- Радне група за штампање изборног материјала.

Нагласио је да је у Предлогу одлуке, који је члановима Комисије достављен у материјалу за седницу, уочена техничке грешка, односно да је потребно у тачки 8. брисати да ступањем на снагу ове одлуке, престаје да важи Одлука о образовању радних група Републичке изборне комисије 02 Број: 013-37/20 од 21. фебруара 2020. године, с обзиром на то да је та одлука донета 2020. године када је био други састав Комисије и да је она са избором новог састава Комисије већ престала да важи.

У дискусији су учествовали: Владимир Матић, Весна Миздрак, Владимир Димитријевић и Маја Пејчић, док су предлоге за измену Предлога одлуке у оквиру дискусије изнели: Владимир Матић и Маја Пејчић.

Комисија није прихватила предлог Владимира Матића да се Предлог одлуке измени у тачки 4. тако што ће се назив Радне групе изменити у: „Радна група за унапређење изборног процеса за особе са хендикепом“ (један за предлог).

Комисија је потом, већином гласова (22 за и један против), донела Одлуку о образовању радних група Републичке изборне комисије, у предложеном тексту и са изменом коју је образложио председник Комисије, као и изменом да се у тачки 5. као члан Радне групе за информисање брише Срђан Зораја, с обзиром на то да је већ предложен у састав ове радне групе као председавајући, на предлог Маје Пејчић.

**Четврта тачка дневног реда –** Разно

Председник Комисије је обавестио чланове Комисије да ће се у 15,30 часова одржати наредна седница, ради доношења решења о образовању поткомисија ради потврђивања Акта о промени Устава Републике Србије.

Седница је завршена у 14,43 часова.

Препис тонског снимка седнице саставни је део овог записника.

СЕКРЕТАР ПРЕДСЕДНИК

Срђан Смиљанић Владимир Димитријевић